Na temelju članka 5. Zakona o sigurnosti prometa na cestama („Narodne novine“ br. 67/08, 48/10, 74/11, 80/13, 158/13, 92/14, 64/15, 108/17, 70/19, 42/20), i članka 39. Statuta Grada Pula-Pola („Službene novine“ Grada Pule br. 7/09, 16/09, 12/11, 01/13 2/18, 2/20, 4/21 i 5/21), Gradsko vijeće Grada Pule-Pola na sjednici održanoj dana \_\_\_\_\_\_\_\_\_\_\_\_\_\_\_\_\_\_\_\_ godine, donosi

**O D L U K U**

**o izmjenama i dopuni Odluke o uređenju prometa na području Grada Pule**

**Članak 1.**

 U Odluci o uređenju prometa na području Grada Pule (Službene novine Grada Pula-Pola broj 06/16) u članku 1. iza stavka 2. dodaje se novi stavak 3. koji glasi:

 „Riječi i pojmovi koji imaju rodno značenje odnose se jednako na muški i ženski rod, bez obzira na korištenje u muškom ili ženskom rodu.“

**Članak 2.**

 Članak 6. mijenja se i glasi:

 „U pješačkim zonama u kojima postoji stalna zabrana ili ograničenje prometa vozila, od zabrane su izuzeta: interventna vozila (vatrogasna vozila, vozila medicinske pomoći, vozila policije, vozila HEP-a, telekomunikacija i komunalnih društava i službi, odnosno društava sa kojima je ugovoreno vršenje komunalnih djelatnosti) u vrijeme vršenja poslova iz svog djelokruga, vozila istražnog suca, kao i vozila s posebnim odobrenjem u vrijeme definirano istim odobrenjem.

 Posebno odobrenje iz stavka prvog ovog članka izdaje upravno tijelo Grada Pula-Pola nadležno za poslove prometa.

 Uvjeti za ishođenje odobrenja za ulazak u pješačku zonu i zonu ograničenog prometa definiraju se odlukom Gradskog vijeća Grada Pula-Pola.“

**Članak 3.**

 Članak 7. mijenja se i glasi:

 “Zabranjena je opskrba trgovina, ugostiteljskih objekata i poslovnih prostora fizičkih i

pravnih osoba unutar pješačkih zona u kojima postoji stalna zabrana ili ograničenje prometa vozila, na način da je zabranjen ulazak motornih vozila u tu zonu, a za navedenu svrhu.

 Uvjeti za opskrbu u pješačkim zonama definiraju se odlukom Gradskog vijeća Grada Pula-Pola.“

**Članak 4**.

 Sve ostale odredbe Odluke o uređenju prometa na području Grada Pule (Službene novine Grada Pula-Pola broj 06/16) ostaju nepromijenjene i na snazi.

 Ova Odluka stupa na snagu osmoga dana od dana objave u „Službenim novinama“ Grada Pule.

KLASA:

URBROJ:

Pula,

**GRADSKO VIJEĆE GRADA PULA-POLA**